Părinții unui copil de 16 ani cer 3,35 milioane de euro de la Spitalul "Sf. Maria" / A fost infectat cu trei bacterii / Este al doilea caz, după ce alți părinți cer aceluiași spital 5 milioane de euro
Rudele unui adolescent care a murit, anul trecut, la Spitalul "Sf. Maria" din București au dat în judecată unitatea medicală și medicul curant Sidonia Susanu, anunță ReporterIS.
Reclamanții cer judecătorilor să oblige pârâții, în solidar, la plata unor daune de 3,35 milioane de euro. Motivația: decesul a fost cauzat de infecții nosocomiale contactate în timpul internării, în spital desfășurându-se lucrări de șantier, precum și de decizii eronate ale medicului Susanu, inclusiv neconvocarea unei comisii abilitate care să analizeze posibilitatea transferului în străinătate.
Recent, doctorul Sidonia Susanu a devenit celebru în lumea medicală după ce a replantat brațele unei fete din Botoșani, fiind decorată și de președintele României.
Este cel de-al doilea proces din acest an în care Spitalului "Sf. Maria" i se solicită daune în urma decesului unui copil tratat aici. În precedenta acțiune, suma pretinsă de reclamanți este de peste 5 milioane de euro.
În acțiunea recentă reclamanții solicită completului de judecată să oblige pârâții, în solidar, la plata unor daune morale de 3,35 milioane de euro. Părinții pretind câte 1 milion de euro, sora și frații câte 350.000 de euro, iar bunica – 300.000 de euro. De asemenea, familia mai solicită 10.000 de lei daune materiale aferente cheltuielilor de înmormântare.
În prezent, dosarul nu are stabilit un prim termen de judecată, stadiul fiind la nivelul în care unitatea medicală și medicul urmează să primească copii după acțiune și să depună întâmpinări cu puncte de vedere legate de susținerile reclamanților.
Membrii familiei susțin că, în spital, în zilele de după internare, pentru a fi operat, băiatul a fost transportat prin zone de șantier, cu moloz – la acel moment se derula un contract de renovare a unității medicale.
O analiză medicală din data de 15 februarie indica deja faptul că Ștefănel era infectat cu stafiloccocus haemolyticus și acinetobacter baumannii, iar, pe 22 februarie, cu pseudomonas aeruginosa, pentru care, însă, tratamentul cu antibiotice a început de-abia pe 1 martie, ceea ce, afirmă familia, "a facilitat infectarea celorlalte zone vulnerabile". În total, 18 analize din perioada 15 februarie-7 martie 2023 au arătat că pacientul prezenta infecții nosocomiale cu cele trei bacterii, în condițiile în care, la internare, analizele nu indicau prezența nici uneia în corpul băiatului.
Reclamanții mai acuză faptul că Susanu l-a operat prea des pe copil, ceea ce a presupus anestezii generale care i-au suprasolicitat corpul și că, după ce a dezvoltat fenomene de șoc septic, i-a administrat un antibiotic care, potrivit prospectului, era nerecomandat persoanelor sub 18 ani întrucât le poate afecta creșterea.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank